《玩月》
宋代·陈渊

据床招佳月，月转床屡移。夜久风露凉，孤斟乐忘归。

冰轮擅空阔，是处留清辉。浮云扫除尽，如与赏心期。

我行万物表，中空无一疵。光明遍十方，毫发了无遗。

心境互融澈，起坐迷东西。此生看此月，十年悼无时。

它日客共饮，淋浪酒沾衣。十语久不契，此心唯自知。

西风扫残暑，秋色日益奇。忧国付鼎食，消闲属山栖。

恐妨此时乐，勿露囊中锥。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。